Document ID: 32005D0037

Reference:
21.1.2005
HU
Az Európai Unió Hivatalos Lapja
L 19/73
A BIZOTTSÁG HATÁROZATA
(2004. október 29.)
az Európai Műszaki és Tudományos Központ (CTSE) létrehozásáról és az euro-érmék hamisítás elleni védelme érdekében tett technikai intézkedések összehangolásáról
(2005/37/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 211. cikkére,
tekintettel a hamis euro-érmékkel kapcsolatos vizsgálatról és együttműködésről szóló, 2003. december 8-i 2003/861/EK tanácsi határozatra (1) valamint a hamis euro-érmékkel kapcsolatos vizsgálatról és együttműködésről szóló 2003/861/EK határozat hatályának az eurót közös valutaként be nem vezető országokra történő kiterjesztéséről szóló, 2003. december 8-i 2003/862/EK tanácsi határozatra (2),
mivel:
(1)
Az euró pénzhamisítás elleni védelméhez szükséges intézkedések megállapításáról szóló, 2001. június 28-i 1338/2001/EK tanácsi rendelet (3) és különösen annak 5. cikke előírja, hogy a hamis euro-érméket az egyes tagállamok nemzeti érmeszakértői központjai (CNAC) és a Európai Műszaki és Tudományos Központ (CTSE) elemzi és osztályozza. Az 1339/2001/EK rendelet (4) kiterjeszti az 1338/2001/EK rendelet 1–11. cikkeinek hatályát azon tagállamokra, melyek nem vezették be az eurót közös valutaként.
(2)
A CTSE tevékenységét a Tanács elnöke és a francia pénzügyminiszter közötti, 2000. február 28-i és június 9-i levélváltásnak megfelelően 2001. október óta a Bizottság által nyújtott igazgatási támogatás és irányítás segítségével átmenetileg a Párizsi Pénzverdében végzi.
(3)
Az euro pénzhamisítás elleni védelmét szolgáló csere-, segítségnyújtási és képzési program létrehozásáról szóló, 2001. december 17-i 2001/923/EK határozatnak (5) és az euro pénzhamisítás elleni védelmét szolgáló csere-, segítségnyújtási és képzési program „a Periklész-program” létrehozásáról szóló határozat hatályának az eurót közös valutaként be nem vezető országokra történő kiterjesztéséről szóló, 2001. december 17-i 2001/924/EK határozatnak (6) megfelelően a CTSE hozzájárul a „Periklész-program” célkitűzéseinek megvalósításához.
(4)
A 2003/861/EK tanácsi határozat 1. cikke előírja, hogy a Bizottság létrehozza az Európai Műszaki és Tudományos Központot, továbbá biztosítja annak működését és az illetékes műszaki hatóságok által az euro-érmék pénzhamisítás elleni védelme érdekében hozott intézkedések összehangolását. A 2003/862/EK tanácsi határozat 1. cikke úgy rendelkezik, hogy a hamis euro-érmékkel kapcsolatos vizsgálatról és együttműködésről szóló 2003/861/EK tanácsi határozat hatálya kiterjed az eurót közös valutaként be nem vezető országokra is.
(5)
A francia hatóságok a francia pénzügyminiszter 2004. szeptember 6-i levele által elkötelezték magukat, hogy fenntartják a jelenlegi költségmegosztást a Párizsi Pénzverde és a Bizottság között. A Bizottság csalás elleni küzdelemmel megbízott tagja és a francia pénzügyminiszter közötti, a CTSE-nek a hamis euro-érmék elemzésére és osztályozására történő végleges felállításáról szóló levélváltás újrafogalmazza azon működési alapelveket, melyek alapján a CTSE tevékenységét végezte a Párizsi Pénzverdében átmeneti jelleggel történő működése során, a Tanács elnöke és a francia pénzügyminiszter közötti 2000. február 28-i és június 9-i levélváltásnak megfelelően.
(6)
Ezenkívül továbbra is folyamatosan tájékoztatni kell a Gazdasági és Pénzügyi Bizottságot, az Európai Központi Bankot, az Europolt, illetve az illetékes nemzei hatóságokat a CTSE tevékenységeiről és az euro-érmék hamisításának helyzetéről.
(7)
Helyénvaló következésképpen a CTSE-t a Bizottságon belül Brüsszelben az Európai Csaláselleni Hivatalhoz (OLAF) csatolva felállítani.
(8)
Az illetékes műszaki hatóságok által az euro-érmék hamisítás elleni védelme érdekében hozott intézkedések Bizottság általi összehangolása magában foglalja a hamis euro-érmék vizsgálati módszereit, a hamis euro-érmék új eseteinek tanulmányozását, a következmények értékelését, a CNAC és a CTSE tevékenységeiről történő kölcsönös tájékoztatást, a hamis pénzérmék tekintetében történő külső kommunikációt, a hamis pénzérmék pénzvizsgáló készülékkel történő kiszűrését, illetve a hamis pénzérmékkel kapcsolatos bármilyen technikai probléma tanulmányozását.
(9)
Ezen összehangolás megköveteli, hogy a csalások megelőzésének koordinációjával foglalkozó tanácsadó bizottságon (7) belül folytassák annak a pénzérmék hamisítása területén szakosodott szakértői csoportnak a munkáját, mely a CNAC és a CTSE illetékeseiből áll, és amelyet a Bizottság igazgat és elnököl, biztosítva mindeközben a CEF rendszeres tájékoztatását.
(10)
A 2003/861/EK és a 2003/862/EK tanácsi határozat végrehajtása érdekében,
ELFOGADTA EZT A HATÁROZATOT:
1. cikk
Az Európai Műszaki és Tudományos Központot (CTSE) létrehozzák a Bizottságon belül Brüsszelben, az OLAF-hoz csatolva.
2. cikk
A CTSE az 1338/2001/EK rendelet 5. cikkének megfelelően elemzi és osztályozza az összes új, hamis érmetípust. Hozzájárul továbbá a „Periklész” közösségi cselekvési program céljainak eléréséhez a 2001. december 17-i 2001/923/EK rendelet 4. cikkének megfelelően. Segítséget nyújt a nemzeti érmeszakértői központoknak (CNAC), illetve a rendőri szerveknek, továbbá együttműködik a megfelelő hatóságokkal a hamis euro-érmék elemzése és a védelem megerősítése érdekében.
3. cikk
Az CTSE működési alapelvei a következők:
—
az érmék elemzése céljából a Bizottság személyzete tagjait kihelyezheti a Párizsi Pénzverde mellé, annak eszközei használata érdekében,
—
feladatának teljesítése érdekében, az CTSE igénybe veheti a Pessac-ban található francia nemzeti érmeszakértői központ, továbbá a Párizsi Pénzverde laboratóriumának személyzetét és felszerelését. A francia hatóságok bármikor és azonnal a CTSE rendelkezésére bocsátják a megfelelő személyzetet és felszerelést,
—
az alkalmazandó pénzügyi szabályoknak megfelelően az CTSE feladatihoz szükséges kiadások az Európai Közösségek általános költségvetését terhelik. Mivel Franciaország rendelkezésre bocsátja a fent említett személyzetet, helységeket és eszközöket, és mivel vállalja azok karbantartását, a Közösségek költségvetése alá tartozik a Bizottság alkalmazásában álló személyzet bérezése, az utazási költségek és a különböző folyó kisebb kiadások.
Az OLAF feladata, hogy a Párizsi Pénzverdével közösen meghatározza a CTSE igazgatási szabályzatát.
4. cikk
A Bizottság a pénzérmék hamisítása területére szakosodott szakértők rendszeres találkozóin keresztül összehangolja azon intézkedéseket, melyeket az euro-érmék hamisítás elleni védelme megkövetel.
A Gazdasági és Pénzügyi Bizottságot, az Európai Központi Bankot, az Europolt, valamint az illetékes nemzeti hatóságokat rendszeresen tájékoztatják a CTSE tevékenységeiről és a pénzérmék hamisításának helyzetéről.
Kelt Brüsszelben, 2004. október 29-én.
a Bizottság részéről
Michaele SCHREYER
a Bizottság tagja
(1)  HL L 325., 2003.12.12., 44. o.
(2)  HL L 325., 2003.12.12., 45. o.
(3)  HL L 181., 2001.7.4., 6. o.
(4)  HL L 181., 2001.7.4., 11. o.
(5)  HL L 339., 2001.12.21., 50. o.
(6)  HL L 339., 2001.12.21., 55. o.
(7)  A Bizottság 94/140/EK határozata (HL L 61., 1994.3.4., 27. o.).

Summary:
Az euró pénzhamisítás elleni védelme — az Európai Műszaki és Tudományos Központ
Az euró pénzhamisítás elleni védelme — az Európai Műszaki és Tudományos Központ
 
ÖSSZEFOGLALÓ AZ ALÁBBI DOKUMENTUMRÓL:
2005/37/EK határozat az Európai Műszaki és Tudományos Központ (CTSE) létrehozásáról és az euróérmék hamisítás elleni védelme érdekében tett intézkedések összehangolásáról
MI A HATÁROZAT CÉLJA?
A 2005/37/EK határozat létrehozza az Európai Műszaki és Tudományos Központot (ETSC) az Európai Bizottságon belül Brüsszelben. Az eredetileg az Európai Csalás Elleni Hivatalhoz tartozó ETSC-t az (EU) 2017/1507 határozattal történt módosítás a Bizottság Gazdasági és Pénzügyi Főigazgatóságán (DG ECFIN) belül hozza létre (lásd az összefoglalót). Az ETSC feladata az euróérmék hamisítás elleni védelme. E célból elemzi és osztályozza a hamis euróérméket, valamint segíti az Európai Unió (EU) tagállamainak nemzeti hatóságait.
FŐBB PONTOK
A Központ feladatai
Az ETSC:elemzi és osztályozza a hamis euróérmék minden új típusát az euró pénzhamisítással szembeni védelméről szóló 1338/2001/EK rendelettel összhangban (lásd az összefoglalót); hozzájárul a Periklész program célkitűzéseinek teljesítéséhez; ellát bizonyos feladatokat az 1210/2010/EU rendelet alapján, amely meghatározza az euroérmék eredetiségének ellenőrzésére vonatkozó szabályokat (lásd az összefoglalót), valamint a 2182/2004/EK rendelet alapján, amely az euroérmékhez hasonló emlékérmekre és érmékre vonatkozik (lásd az összefoglalót); segíti a nemzeti érmeszakértői központokat és a bűnüldöző hatóságokat feladataik ellátásában, és együttműködik az illetékes hatóságokkal a hamis euróérmék elemzésében és az euró védelmének megerősítésében.Az ETSC a hamis euróérmék műszaki és tudományos elemzése céljából a Párizsi Pénzverde által biztosított laboratórium személyzetét és helységeit használhatja.
Koordináció és tájékoztatási tevékenységekA Bizottság koordinálja az euróérmék védelme tekintetében illetékes műszaki hatóságok fellépéseit, különösen a pénzérmék hamisítása területén szakosodott szakértői csoport rendszeres üléseinek keretében. Ez a csoport a Bizottság elnökletével lehetővé teszi a tagállamok euróérmék hamisításával kapcsolatos tapasztalatainak és szakterületek összegyűjtését, valamint az euró védelméhez szükséges műszaki fellépések összehangolását.A Gazdasági és Pénzügyi Bizottság, az Európai Központi Bank, a Bűnüldözési Együttműködés Európai Uniós Ügynöksége, valamint az illetékes nemzeti hatóságok rendszeres tájékoztatásban részesülnek a Központ tevékenységeiről, valamint az érmék hamisítására vonatkozó aktuális helyzetről.
Az euróérmék hitelességének ellenőrzéseAz 1210/2010/EU rendelet az euróövezeten belül közös szabályokat és eljárásokat vezet be a forgalomban lévő euróérmék hitelességének ellenőrzése (hitelesítési folyamat) céljából, valamint a pénzforgalom céljára alkalmatlan euróérmék kezelése és beváltása tekintetében. Megállapítja, hogy az ETSC felel többek között a következők meghatározásáért:az euróérmék valódiságának ellenőrzésére alkalmazott, érmefeldolgozásra használt gépek tesztelésére vonatkozó műszaki előírások;képzési gyakorlatok az euróérmék ellenőrzésével foglalkozó személyzet számára;a tesztekre vonatkozó jelentések érvényességi időtartama;azon érmefeldolgozásra használt gépekre vonatkozó – a Bizottság honlapján közzétett – listával kapcsolatos információk, amelyek az érzékelési tesztnek megfeleltek;a készpénzkezeléssel foglalkozók euróérmék hitelesítésére vonatkozó kapacitásának éves helyszíni ellenőrzésére vonatkozó iránymutatások;az érmefeldolgozó gépek e rendeletnek való meg nem felelésének megszüntetésére vonatkozó szabályok. A 2003/861/EK és a 2003/862/EK határozatok rendelkeznek az ETSC Bizottság általi létrehozásáról és annak az euróövezeti, illetve az euróövezeten kívüli tagállamok területein való működéséről.
MIKORTÓL ALKALMAZANDÓ A HATÁROZAT?
A 2005/37/EK határozat 2005. február 10-én lépett hatályba. Az (EU) 2017/1507 módosító határozat 2017. szeptember 18-án lépett hatályba.
HÁTTÉR
További információk:Az Európai Műszaki és Tudományos Központ (ETSC) (Európai Bizottság).
FŐ DOKUMENTUM
A Bizottság 2005/37/EK határozata (2004. október 29.) az Európai Műszaki és Tudományos Központ (CTSE) létrehozásáról és az euro-érmék hamisítás elleni védelme érdekében tett technikai intézkedések összehangolásáról (HL L 19., 2005.1.21., 73–74. o.)
A 2005/37/EK határozat későbbi módosításait belefoglalták az alapszövegbe. Ez az egységes szerkezetbe foglalt változat kizárólag tájékoztató jellegű.
KAPCSOLÓDÓ DOKUMENTUMOK
A Bizottság határozata (2015. október 19.) az euroérmék hamisítás elleni védelmére vonatkozó szabályozások és bizottsági politikák tekintetében az Érmehamisítási Szakértői Csoport létrehozásáról (HL L 347., 2015.10.20., 4–6. o.)
Az Európai Parlament és a Tanács 1210/2010/EU rendelete (2010. december 15.) az euroérmék hitelesítéséről és a pénzforgalom céljára alkalmatlan euroérmék kezeléséről (HL L 339., 2010.12.22., 1–5. o.)
A Tanács 2182/2004/EK rendelete (2004. december 6.) az euróérmékhez hasonló érmékről és zsetonokról (HL L 373., 2004.12.21., 1–6. o.)
Lásd az egységes szerkezetbe foglalt változatot.
A Tanács 2003/861/EK határozata (2003. december 8.) a hamis euro-érmékkel kapcsolatos vizsgálatról és együttműködésről (HL L 325., 2003.12.12., 44. o.)
A Tanács 2003/862/EK határozata (2003. december 8.) a hamis euro-érmékkel kapcsolatos vizsgálatról és együttműködésről szóló 2003/861/EK határozat hatályának az eurót közös valutaként be nem vezető országokra történő kiterjesztéséről (HL L 325., 2003.12.12., 45. o.)
A Tanács 1338/2001/EK rendelete (2001. június 28.) az euró pénzhamisítás elleni védelméhez szükséges intézkedések megállapításáról (HL L 181., 2001.7.4., 6–10. o.)
Lásd az egységes szerkezetbe foglalt változatot.
utolsó frissítés 28.09.2021